Det flotte vintervejr over Nordjylland bliver fra mandag afløst af mildere temperaturer og risiko for regn.

Efter en weekend med frostklar luft og højt solskin, hvor det i den grad duftede af hvid jul, kommer mandag morgen med noget af vejrmæssig mavepuster. Her er frostgraderne nemlig skiftet ud med plusgrader, og senere på ugen kommer nedbør, der ikke har det mindste at gøre med sne. - Mild luft over landet betyder masser af skyer over Himmerland, Vendsyssel, Thy og Hanherred, men der skal nok være chance for, at solen kan kigge lidt igennem. Det ser nemlig ud til, at det tynder lidt ud i løbet af dagen, siger meteorolog Thomas Mørk fra TV2 Vejret om mandagens vejr. Men tørvejret varer ikke ved, spår prognoserne. Tirsdag bliver endnu mere skyet, og onsdag er der regn på programmet. Selv om solen bryder igennem torsdag, ser fredag også ud til at kunne byde på nogle regndråber. Dermed er udsigterne til en hvid jul i Nordjylland altså ikke for gode.